מפעילי אתר החדשות של ערוץ 7 מנהלים את הפעילות העסקית של האתר מתוך דירות שנבנו כדיור ציבורי והושכרו להם על-ידי עמידר לצורך מגורים. כך עולה ממסמך שנחשף לראשונה ב-News1.
המסמך המדובר מפרט את כלל הדירות שהושכרו לעמותת סוכת עובדיה, המופעלת בידי אנשי הישיבה הגבוהה בבית אל המפעילים גם את ערוץ 7 כאחת מן הזרועות הכלכליות של קונצרן הישיבה. הוא כולל שבע דירות - שלוש בנות 100 מ"ר וארבע בנות 78 מ"ר - שנמכרו לעמותת סוכת עובדיה במסגרת הסכם פשרה עם חברת עמידר, תמורת 250,418 שקלים לדירה.
מלבדן, כולל המסמך את כל שאר 24 דירות עמידר המוחזקות עד היום בידי העמותה. כל הדירות הללו נמצאות בשתי כתובות: מעגלי הראיה 23 ומעגלי הראיה 25 בבית אל. מדובר בשני קומפלקסים של בניינים - שלושה בניינים בכל קומפלקס. גם כאן, מדובר בדירות שחלקן בנות ארבעה חדרים וחלקן בנות שלושה חדרים, בגדלים בין 81.7 מ"ר ל-95.2 מ"ר. חלק מהדירות הושכרו לסוכת עובדיה בנובמבר 1981, חלקן בפברואר 1982 ואחת מהן הושכרה בנובמבר 1985.
כפי שניתן לראות במסמך המצורף, שהונפק על-ידי משרד הבינוי והשיכון והועבר על ידו ל-News1, היעוד המקורי של הדירות הללו היה 'מגורים' כמו גם השימוש בהן בפועל נכון לספטמבר 2014. עוד מפרט המסמך כי הדירות הושכרו למוסדות ציבור.
אולם בירור קצר מעלה כי בחלק ניכר מהדירות הללו נעשה במשך שנים רבות שימוש שלא למגורים אלא לצרכים עסקיים. כך למשל משמשות דירות בכתובת מעגלי הראיה 25 את המשרדים ואת האולפנים של ערוץ 7, גוף התקשורת העסקי של מוסדות הישיבה בבית אל. מדובר באחד מאתרי האינטרנט המצליחים בציונות הדתית. האתר ממומן, בין היתר, באמצעות פרסומות. לפחות ארבע דירות בכניסה האמצעית של קומפלקס הדירות בכתובת מעגלי הראיה 25, משמשות את אולפני ערוץ 7 ואת משרדי האתר. בקומה התחתונה מצוי משרדה של מנהלת האתר, שולמית מלמד, אשתו של ראש הישיבה הגבוהה בבית אל, זלמן מלמד. כמו-כן, נבנה בסמוך למשרד אולפן שידור. בקומה השנייה נבנו אולפני שידור נוספים ותקליטיה גדולה. בקומה השלישית של המבנה מתנהלת פעילות אתר האינטרנט של הערוץ.
דירה אחרת, בכניסה אחרת בקומפלקס הדירות במעגלי הראיה 25 משמשת את אתר האינטרנט של ערוץ 7 בשפה האנגלית. גם שם הוקם אולפן שידור והוצבו מחשבים רבים שמהם מתנהלת פעילות האתר. בעבר שימשה דירה אחרת באותה כניסה, בקומה העליונה, לפעילות האתר וכמשרד ששימש את האחראי לתקציבי הפרסום של האתר.
באותו קומפלקס דירות ממש, בכניסה הימנית, מתגוררים כבר שנים רבות מנהלת ערוץ 7 ובעלה ראש הישיבה בבית אל. שימוש זה בדירה אינו סותר את ייעודה. אולם שימוש בדירה אחרת באותה כניסה כ'דירת לימוד' של הרב מלמד - סותר גם סותר. מדובר בדירה המכילה את ספריית הקודש של הרב מלמד ואשר בה הוא מקבל את תלמידיו ומעביר להם שיעורים. כל זאת, בדירת דיור ציבורי שהושכרה לצרכי מגורים.
הקריטריונים לזכאות לשכור דיור ציבורי ברורים ביותר ומהם עולה כי חלק ניכר מן המתגוררים ב-24 דירות עמידר שהושכרו לעמותת סוכת עובדיה, ואשר שוכרים את הדירות הללו מן העמותה בהשכרת משנה, כלל אינם זכאים לדיור ציבורי.
משפחות שלהן שלושה ילדים לפחות ואשר צברי 1,400 נקודות או יותר ואשר במשך 24 החודשים הקודמים למועד הגשת הבקשה התקיימו מקצבת הכנסה מהמוסד לביטוח לאומי או התקיימו מהכנסה וקצבת השלמת הכנסה מהמוסד לביטוח לאומי במשך 12 חודשים שקדמו למועד הגשת הבקשה.
כאמור, במקרה שבו אנו עוסקים, הושכרו הדירות של הדיור הציבורי לעמותה וזו משכירה אותן בהשכרת משנה לאנשים פרטיים על-פי שיקול דעתה. רוב השוכרים, אם לא כולם, קשורים בצורה כזו או אחרת למוסדות הישיבה הגבוהה בבית אל. באופן זה, שולטת עמותה פרטית בדיור הציבורי בבית אל וקובעת מי יהנה ממנו.
אמנם ממשרד הבינוי והשיכון נמסר כי בדיקה שנערכה לאחרונה העלתה כי אין ממתינים לדיור ציבורי ביישוב בית אל, אולם לטענת תושבים במועצה המקומית, מכיוון שעד עתה לא נחשפו המיקומים של הדירות השייכות בבית אל לדיור הציבורי, ומאחר שהנושא היה מאופל ולא ידוע לתושבים - לא הוגשו בקשות לזכאות לדיור הציבורי מטעם תושבים פרטיים אשר עומדים בקריטריונים.
מחברת עמידר נמסר ל-News1 כי בבית אל לא קיימים שוכרים פרטיים המטופלים על-ידי החברה וכי החברה מנהלת בלבד את הדירות עבור המדינה. "עמידר לא מחליטה על נושא איכלוס הדירות ופועלת בכפוף להנחיות משרד הבינוי והשיכון", לשון התגובה.
ממשרד הבינוי והשיכון נמסר כי המשרד תבע את עמותת 'סוכת עובדיה' בגין השימוש בדירות שלא לצרכי מגורים וכי ההליך המשפטי בעניין זה מתנהל בפני בית המשפט המחוזי בירושלים.
"עמדת המשרד היא שפועלים בבית אל כמו בשאר רחבי הארץ, במסגרת משפטית, להוצאת מי שלא צריך להיות בדיור הציבורי מדירות אלה", לשון הודעת דובר המשרד.
פניית News1 לערוץ 7 בבקשה לקבלת תגובה לא נענתה. שולמית מלמד סירבה לשוחח בטלפון עם News1.
גילוי נאות: הכותב עבד בעבר בערוץ 7.
בית המשפט העליון קבע כי יש להרוס בתוך חצי שנה מספר מבנים שנבנו בבית אל באופן לא חוקי, על קרקע פלשתינית שנתפסה בתפיסה צבאית. הבנייה, וההליך התכנוני שהוביל אליה נחשפו לראשונה ב-News1. ההחלטה התקבלה על-ידי נשיא בית המשפט העליון, אשר גרוניס, ועל-ידי השופטת (בדימ.) עדנה ארבל. המשנה לנשיא העליון, מרים נאור, נותרה בדעת מיעוט שעל פיה יש לאפשר הסדרה של הבנייה בתוך שנה.
המועצה בבית אל העניקה היתרים לא חוקיים לפרויקט הבנייה החדש שבנה יואל צור על קרקע פרטית פלשתינית. לאחרונה הוציא המינהל האזרחי צווי הפסקת עבודה לפרויקט, הממוקם בשכונה הצפונית של בית אל ואשר נבנה תוך פלישה לקרקע הפלשתינית הפרטית.
בית המשפט העליון הורה לפרקליט המדינה, עו"ד שי ניצן, לנמק בתוך 60 יום מדוע לא יגיש כתב אישום נגד יואל צור, מיזמי בניית שכונת האולפנה בבית אל. עו"ד ניצן הודיע זה מכבר כי החליט על סגירת התיק הפלילי נגד צור בפרשת האולפנה בנימוק של חוסר עניין לציבור.
הוועדה למינוי דיינים תתכנס היום (יום ה', 5.6.14) לראשונה בארבע השנים האחרונות לצורך התחלת דיונים במינוי חמישה דיינים לבית הדין הגדול ו-14 דיינים לבתי הדין האזוריים. מידע שהגיע לידי News1 מעלה חשדות חמורים נגד אחד מן המועמדים שעיקרו - ביצוע עבירות בנייה וניסיון להכשרתן בדיעבד תוך פעולה בניגוד עניינים.
פרקליט המדינה, שי ניצן, החליט לסגור את תיק החקירה בפרשת הבנייה הלא חוקית בשכונת האולפנה בבית אל. זאת בנימוק של חוסר עניין לציבור.